Game of Thronesin Euron Greyjoyna tunnettu Pilou Asbæk sai kuulla jo Helsinki-Vantaan lentokentällä, miten hänen nimensä Suomessa lausutaan ja mitä se tarkoittaa.

Tanskalainen Pilou Asbæk on viettänyt Suomessa pari päivää Rakkautta & Anarkiaa -festivaalin vieraana. Eilen torstaina hän piti tunnin mittaisen session urastaan Kulttuuriareena Gloriassa, jossa hänet palkittiin myös Nordic Flair -palkinnolla.

Suomalaisille parhaiten Vallan linnakkeesta, Game of Thronesista ja kenties Netflixissäkin näkyvästä Hijacking-elokuvasta tunnettu Asbæk on mukana Arto Halosen Guardian Angel -uutuuselokuvassa , joka saa ensi-iltansa ensi keväänä. Myös toinen Guardian Angelin tanskalaistähdistä, Johannes Lassen, on Helsingissä.

Guardian Angelin työryhmä saapui katsomaan Valokeilassa Pilou Asbæk -tapahtumaa ja palkinnon vastaanottamista:

Pilou Asbæk on hyvin tietoinen siitä, mitä suomalaiset tuumivat hänen nimestään.

– Ilmeisesti nimeni tarkoittaa autoa…eiku...vitsi, vitsi!

– Tiedän, mitä se tarkoittaa, mutta en sano sitä ääneen, hän tunnustaa ja huomauttaa heti perään, että Tanskassa nimi lausutaan aivan eri tavalla.

Mies on kuullut Suomessa jo kaikki p****-ralli ja muut vastaavan tason vitsit.

– Ehkä minun pitäisi vaihtaa nimeni joksikin tavalliseksi suomalaiseksi miehen nimeksi? Mikä sellainen voisi olla?

– Ai Antti? Pysyttelen kyllä mieluummin Pilouna sitten. Antti P***u, hän nauraa.

Näyttelijä kertoo War-elokuvansa olleen ehdolla parhaan ulkomaisen Oscarin voittajaksi, minkä takia hän joutui lentämään silloiselta kuvauspaikaltaan Uuden-Seelannin Wellingtonista Los Angelesiin antamaan haastatteluja. Lentäessä takaisin lentoemäntä tuli hänen luokseen ja luki hänen nimensä paperista.

– Lentoemäntä tuijotti paperia ja sanoi ”hyvää iltaa herra Pillow Assdick”.

Asbæk ei ollut uskoa kuulemaansa.

– Olin, että mitä? Kutsuitko minua sekä assiksi (per*e) että dickiksi (penis)?

Lentoemäntä pyyteli kovasti anteeksi ja velmu hurmurinäyttelijä sai korvaukseksi samppanjaa.

Katso videolta, miten Pilou Asbækin nimi oikeasti lausutaan!